
In Memory of Rav Dr. Isaac Breuer J"XT IN'NQ PNX' 1T 210 DY Y





חוזרים אל הראשית 
צבי ויינגרטן
עיון ביחסי יום הכיפורים ופסח; שיח לשבת אחרי מות – שבת הגדול
פרשת אחרי-מות שנקרא השבת מוכרת לנו גם כפרשת יום הכיפורים. כך, עוסקים פרקי המדרש על פרשתנו בהיבטים שונים של יום זה – הדין והצדק האלוהי לצד הכפרה והטהרה, עמידת השטן המקטרג ומולו כניסת הכהן הגדול לפני ולפנים "לבקש על עמך ישראל". בין הדרשות השונות אנו מוצאים דרשה מוכרת משהו מהקשר אחר לגמרי.

"בזאת יבא אהרן". "לדוד י"י אורי וישעי ממי אירא"... ורבנן פתרין קרייה בראש השנה ויום הכיפורים. "אורי" – בראש השנה "וישעי" – ביום הכיפורים. "ממי אירא?" – "עזי וזמרת יה". "בקרב עלי מרעים" – אילו שרי אומות העולם. "לאכל את בשרי" – לפי ששרי אומות העולם באין ומקטרגין את ישראל לפני הקב"ה ואומרים לפניו: רבונו שלעולם אילו עובדי עבודה זרה ואילו עובדי עבודה זרה, אילו מגלי עריות ואילו מגלי עריות, אילו שופכי דמים ואילו שופכי דמים, מפני מה אילו יורדין לגהינם ואילו אינן יורדין??? "צרי ואויבי לי" – את מוצא מנין ימות החמה שלש מאות וששים וחמשה ימים ומנין שמות השטן שלש מאות וששים וארבעה, שכל ימות השנה הסטן /השטן/ מצוי לקטרג וביום הכיפורים אין השטן מצוי לקטרג. אמרו ישראל לפני הקב"ה, "אם תחנה עלי מחנה" – שלאומות העולם, "לא יירא לבי". "אם תקום עלי מלחמה" – שלאומות העולם, "בזאת אני בוטח" – במה שהבטחתני "בזאת יבא אהרן".
ויקרא רבה (מרגליות), פרשה כא
השאלה הגדולה במדרש נוגעת לדין: ריבונו של עולם, אומרים האומות, אין הבדל בין התנהגותו של עם ישראל להתנהגותנו – למה אינך נוהג בהם כפי שנוהג אתה בנו? מדרש זה שמסתיים בכפרת העוונות של אהרון (בכניסתו אל קודש הקדשים), נותן מענה שאיננו מענה – השטן מקטרג במשך כל השנה פרט ליום הדין עצמו, ומשמע שלוּ היה מקטרג ביום הכיפורים, ספק אם היינו עומדים.

אך כפי שציינו לעיל, מדרש זה מופיע גם במקום אחר, בהקשר מוכר לא פחות:

... שעבר לא גאלתי אומה מתוך אומה ועכשיו אני גואל אומה מתוך אומה, הדה הוא דכתיב, "או הנסה אלהים לבוא לקחת לו וגו'". רבי יהושע בר' נחמיה בשם רבי יוחנן בר פזי: גוי מקרב עם, עם מקרב גוי אין כתיב כאן, אלא "גוי מקרב גוי" – שהיו אילו ערלים ואילו ערלים, אילו מגדלי בלורית ואילו מגדלי בלורית. אם כן לא היתה מידת הדין נותנת שיגאלו ישראל ממצרים לעולם!!! אמר רבי שמואל בר נחמן: אילולי שאסר הקב"ה עצמו בשבועה לא היו ישראל נגאלין ממצרים לעולם! ומה טעמא? "לכן אמור לבני ישראל אני ה' והוצאתי וגו'" – ואין לכן אלא שבועה, כמה דאת אמר "ולכן נשבעתי לבית עלי".
פסדר"כ (מנדלבוים), פרשת 'החודש'
הדיון סובב את יציאת מצרים. ואף על פי שניסוח השאלה שונה במעט (מדבר על אופנה ולא על מעשים) הרי שבמשמעה זוהי אותה שאלה: אין שום הבדל בין אלו לאלו, כיצד נותן הדין להעביר את ישראל ולהטביע את המצריים?

אלא שלהבדיל מ"מדרש יום הכיפורים", ב"מדרש של פסח" אנו זוכים להסבר והוא פשוט: הקב"ה אסר עצמו בשבועה. השבועה והברית שנכרתו עם האבות (כפי שנאמר: "וָאֵרָא אֶל אַבְרָהָם אֶל יִצְחָק וְאֶל יַעֲקֹב... וְגַם הֲקִמֹתִי אֶת בְּרִיתִי אִתָּם... וָאֶזְכֹּר אֶת בְּרִיתִי. לָכֵן אֱמֹר לִבְנֵי יִשְׂרָאֵל" וגו') ועם בניהם אחריהם, הם שמוציאים את ישראל ממצרים. ביציאת מצרים של פסח הדרשן מוצא שהקב"ה עקף את שאלת ההצדקה והפך אותה ללא רלוונטית; אנו כבר לא שואלים את עצמנו האם יש הצדקה להצלתנו אם לאו – ישנה שבועה ואחריה הכל מיותר.

*

ניתן להרחיב את הדיבור על היחס בין ניסן ותשרי, כשני המוקדים שמהם הושתת העולם. ראשיתו של דיבור זה יהיה אותה מחלוקת ידועה בין רבי אליעזר ורבי יהושע בשאלה "מתי נברא העולם". אך לא מדובר במחלוקת היסטורית אלא במהות ובהבדל הממשי והמשמעותי בין פסח לראש השנה ויום הכיפורים, כפי שאנו מוצאים לפנינו.

מדובר בשתי דרכים להתמודדות עם חולשותינו האנושיות. האחת, דרך של כפרה – יש לי חולשות ומטרתי להתגבר עליהן, דרך זו מביאה לנקיות. הדרך השנייה, דרך של ברית – אני חלש אבל זה אני, דרך זו מובילה להשלמה. נטייתי לראות בהתמודדויות אלו, זו של יום הכיפורים המובילה לטהרה, וזו של פסח המובילה לגאולה, התמודדויות מנוגדות – מחשבתי הראשונית היא שהן אינן יכולות ללכת יד ביד.

אך דומה שמעגל השנה מזמין אותנו להסתכל על הדברים אחרת, בעת התלכדות שתי תקופות, כשאנו מוצאים את עצמנו קוראים בפרשת יום הכיפורים ביום שחיטת הפסח, בי"ד בניסן.

פסח מהווה את נקודת הראשית, "רִאשׁוֹן הוּא לָכֶם", ואילו על ימי התשובה נאמר שהם מגיעים בקץ – "מת אב ומת אלול ומת חומם..." – אחרי שהכל כבר עבר ונתכלה. על זו הדרך ניתן גם להסביר צדדים נוספים של מועדים אלו, אך לא כאן המקום להאריך בדיון זה.

... והייתי גם כן שם, עניתי ואמרתי להם: אני זוכר כל אלו המעשיות, ואני זוכר לאו כלום... אמר הנשר הגדול הנ"ל: אתה בוא עמי, כי אתה כמותי, כי אתה זקן מאוד ועדיין אתה יניק מאוד, ועדיין לא התחלת לחיות כלל, ואף על פי כן אתה זקן מאוד...

רבי נחמן מברסלב, מעשה מהשבעה בעטלירס
הראשית והאחרית שהוצמדו ע"י תעתועיה של שנה מעוברת זו, מלמדות הן על זקנת האחרית והן על נעורי הראשית שהם אינם דברים נפרדים, שניתן ללכד אותם, שניתן להפכם לאחד. הזקנה (מלשון "זה קנה חכמה") היא באמת באמת היכולת לחזור אל טעם של הראשית, כפי שאומר ר' נחמן. כולנו זקנים במידה מסוימת – כבר חיינו זמן מה בעולם, ישנם מעשים שאנו מתחרטים אליהם, מקווים למחיקתם; אולם רבי נחמן, והמדרש לפניו, מזמינים אותנו בכל אחרית לחזור גם אל הראשית, למקום שלפני המעשים, ללא כלום. ובראשית כפי שאומר המדרש ישנה שבועה, ישנה ברית – ברית היחיד ואלוהיו, ברית הכלל עם אלוהיו.

